
ชื่อผู้ถ่าย: นาย ธนาธิป   นพนิชศตนันท์ 
สถานที่ถ่าย: สถานีวิจัยและพัฒนาทรัพยากรป่าชายเลนที่ 5 (สมุทรสาคร) 
120 ม.6 ต.บางหญ้าแพรก อ.เมือง จ.สมุทรสาคร 
คำอธิบายรายละเอียดภาพ: ภาพถ่ายใบนี้เกิดจากเหตุการณ์เฉพาะหน้าจริงๆครับ อันที่จริงแล้วผมไปเฝ้ารอถ่ายภาพดวงดาวตั้งแต่ 04.00น. แต่กับเจอสภาวะท้องฟ้าที่ไม่เอื้ออำนวย(ฟ้าปิดเพราะมีแต่ก้อนเมฆ) แต่ลมทะเลกับพาให้ผมนั่งอยู่จนเช้า ผมนั่งดูเรือประมงแล่นผ่านไปผ่านมา แต่ตรงข้างหน้าผมกับมีเรือไดหมึกจอดอยู่ลำหนึ่ง พอพระอาทิตย์เริ่มทอแสงมาจากขอบฟ้าจึงทำให้ผมเริ่มมองเห็นบรรยากาศของท้องทะเลในขณะนั้น และสิ่งที่ผมเห็นก็คือก้อนเมฆดำคล้ำก้อนมหึมาจำนวนมากที่เคลื่อนตัวอย่างรวดเร็ว เส้นขอบฟ้ามีสีแดงและไล่สีขึ้นมาบนท้องฟ้าเป็นสีม่วงคล้ำลง ซึ่งต่างจากสีของท้องฟ้าทั่วๆไปในยามปกติ ผมรับรู้ได้ถึงความรุนแรงของกระแสลมที่พัดเข้ามากระทบกับลำตัวว่านี่คงเป็นลมพายุแน่ๆ ผมจึงได้บันทึกภาพนี้ไว้ด้วยมุมมองของผม เพราะผมเห็นความหมายของภาพนี้ที่มีอยู่ในตัวของมันเองอย่างน่าอัศจรรย์
ผมให้น้ำหนักภาพนี้ด้วยทฤษฎีกฎ 8 ส่วน(7/8) โดยแบ่งน้ำหนักไปที่ท้องฟ้า 7 ส่วน และแบ่งมาที่พื้นน้ำ 1 ส่วน เพราะผมต้องการสื่อให้เห็นถึงบรรยากาศท้องทะเลยามที่มีลมพายุผมจึงให้น้ำหนักไปที่ท้องฟ้าอันกว้างใหญ่ และให้น้ำหนักทะเลเพียงเล็กน้อยเพราะถ้าเทียบทะเลกับท้องฟ้าแล้วผมว่ามันน่าจะเป็นอย่างนี้แหละครับ อีกทั้งทะเลก็ยังคงดำมืดเพราะไม่มีแสงสว่างมาตกกระทบให้เห็นสีของผิวน้ำ มันจึงไม่ต้องการพื้นที่มาก และมีแสงสว่างจากดวงไฟของเรือลำน้อยที่ต้องล่องลอยอยู่ในท้องทะเล แสดงให้รู้ว่านี่คือผืนน้ำ ผมประทับใจมากที่ได้ภาพขนาดของเรือลำเล็กๆ เพราะมันส่งให้ภาพนี้มีคุณค่าของความหมายอย่างสมบูรณ์แบบ เพราะผมต้องการให้ภาพนี้สื่อความหมายได้สองแง่มุม คือความหมายโดยตรง และความหมายแฝง
ความหมายโดยตรงก็คือภาพเรือประมงลำหนึ่งที่ล่องลอยอยู่ในทะเลที่กว้างใหญ่เพียงลำพัง อีกทั้งยังต้องฟันฝ่ากับมรสุมที่พัดผ่านเข้ามา ต้องประคับประคองลำเรือให้อยู่รอดเพื่อที่จะได้นำวัตถุดิบจากทะเลกลับเข้าฝั่งเพื่อให้ผู้คนได้บริโภคต่อไป สื่อให้เห็นถึงความยากลำบากและเสี่ยงภัยในการทำมาหากินของชีวิตชาวประมงในท้องทะเล ส่วนความหมายแฝงก็คือภาพเรือลำน้อยที่ล่องลอยอยู่กลางทะเลเพียงลำพัง ที่ต้องเจอกับมรสุมที่พัดผ่านมา มันก็เปรียบเสมือนชีวิตมนุษย์ที่ต้องเจอกับอุปสรรค์และเรื่องราวเลวร้ายต่างๆที่ผ่านเข้ามาในชีวิต มันช่างดูหนักหนาสาหัสเหลือเกิน แต่ถ้าเรามีความอดทนประคับประคองจนแล้วจนรอด สุดท้ายมรสุมนั้นก็จะผ่านไป ฟ้าใสๆก็จะเข้ามา นี่แหละคือที่มาของการเปรียบเทียบเรื่องเลวร้ายต่างๆว่าเป็นมรสุมชีวิต 
ด้วยเหตุนี้ผมจึงได้ถ่ายภาพนี้ไว้ เพื่อใช้มันประกอบความหมายของคำนิยามที่ว่า “มรสุม” ที่ใช้เตือนใจคนในยามผิดหวังได้ ให้เขามีกำลังใจสู้ต่อไป 
รายละเอียดเกี่ยวกับกล้อง : กล้อง Canon EOS 50D

เลนส์ Sigma 18-50 f2.8

   สปีดชัตเตอร์ 1/1 s 

รูรับแสง f/2.8 
   ค่าความไวแสง ISO 100 
ช่วงของเลนส์ที่ใช้ 50มิลลิเมตร
